  Туспуктэм: vk.com (Удмурт нылкышно кенеш) Наталия Сильвестрова «Удмурт нылкышно кенеш» огазеяськон мерлыко-югдытон «Дор» марафонзэ мытӥз. Со огазеяськонлы 30 ар тырмонэзлы но Ашальчи Окилы 125 ар тырмонэзлы сӥземын. Со сярысь ивортодэтъя «Удмуртия» агентстволы огазеяськонлэн кивалтӥсез Елена Миннигараева ивортӥз. 2022-тӥ арын «Удмурт нылкышно кенеш» огазеяськонэз «Признание» премиен данъязы. Солы «Дор» марафонэз ортчытыны сертификат сётӥзы. Марафон улсын ар ӵоже Удмуртиысь ёросъёсы вуылыны, отын нылкышноос понна удмурт эмчиосын, литература удысысь адямиосын пумиськонъёс радъяны малпало. Нылкышно-эмчиоос нылмурт но семья тазалык сярысь вералозы, нош нылкышно-гожъяськисьёс, журналистъёс, тодосчиос литература но творчество сярысь мадёзы Нырысетӥ пумиськон Пичи Пургаысь Уча черкогуртын «Ашальчи Оки но удмурт нылкышноос, соослэн пуш дуннезы но тазалыксы» нимын ортчиз. «Удмурт дунне» газетлэн валтӥсь редакторез, «Удмурт нылкышно кенешлэн» кивалтӥсез Елена Миннигараева огазеяськонлэн историеныз тодматӥз, удмурт нылкышнолэн калыклэн улоназ ролез сярысь, Ашальчи Окилэн историын пытьыез сярысь вераз. Борысь литературая институтысь доцент, литературовед, кылысь кылэ берыктӥсь, писатель Вера Пантелеева, Ижысь 6 номеро больницаысь неврологияя ёзэн кивалтӥсь, врач-невролог Ольга Такаева лекция лыдӟизы но юанъёслы валэктонъёс сётӥзы. Ужрадын Ашальчи Окилы 125 ар тырмонэзлы но «Удмурт нылкышно кенешллы» 30 ар тырмонэзлы сӥзем адӟытон ортчиз. Со сяна, пумиськонэ Йӧскалык прессая юртысь, «Удмурт дунне», «Ӟечбур» газетъёсын ужасьёс вуылӥзы. Калыклэн удмурт газет-журналъёслы гожтӥськыны, удмурт книга басьтыны луонлыксы вал. Озьы ик ужрадын ёросысь азьветлӥсь, удмурт мынэтэ пыриськись нылкышноосты «Удмурт нылкышно кенеш» огазеяськонлэн таукаронъёсыныз пусйизы. Тодэ вайытом, Ижкарын удмурт суредасьлэн Максим Агафоновлэн нимысьтыз адӟытонэз усьтӥськоз. Тегъёс: Мерлык марафон Удмуртнылкышнокенеш нылкышноос удмуртъёс Удмуртия  